钦定古今图书集成/明伦汇编/氏族典/第207卷 > 《廖用贤尚友录》 > 曹仁
## 钦定古今图书集成/明伦汇编/氏族典/第207卷 > 《廖用贤尚友录》 > 曹仁

按《魏志曹仁传》：“仁字子孝，太祖从弟也。少好弓马弋
猎。后豪杰并起，仁阴结少年，得千馀人，周旋淮泗之
间，遂从太祖为别部司马，行厉锋校尉。太祖平黄巾，
迎天子都许，仁数有功，拜广阳太守。太祖器其勇略，
不使之郡，以议郎督骑，录前后功，封都亭侯。从平荆
州，以仁行征南将军，留屯江陵，转封安平亭侯。太祖”
讨马超，以仁行安西将军。苏伯、田银反，以仁行骁骑
将军，复以仁行征南将军，假节，屯樊，镇荆州。文帝即
王位，拜仁车骑将军，都督荆扬益州诸军事，进封陈
侯。后召还屯宛。孙权遣将据襄阳，诏仁讨之。文帝遣
使即拜仁大将军，移屯临颍。迁大司马，复督诸军据
乌江，还屯合肥。黄初四年薨，谥曰“忠侯。”子泰嗣。